paragraph_text: Južna (površinom veća) padina brda pripada naselju Dugo Selo, a sjeverna naselju Prozorje. Vrh Martin brega od središta grada udaljen je svega 1300 metara. Na vrhu brda dominira stara ruševna barokizirana crkva svetog Martina (spomenik nulte kategorije) iz 16. stoljeća a spominje se još 1209. god. (tada vjerojatno drvena). Neposredno ispod crkve nalazi se Trg svetog Martina na kojemu je postavljena drvena skulptura sv. Martina (umjetnik Josip Cikač). U povijesti Sv. Martinom su vladali viteški redovnici templari ili božjaci iz nedaleke Božjakovine. Do 1901. godine crkva je bila središte dugoselske (prozorske) župe, kada je župno sjedište izgradnjom nove crkve premješteno u samo Dugo Selo. Nebrigom i nemarom tadašnjih komunističkih vlasti prema crkvi, ista se znatno urušila 60-ih i 70-ih godina prošlog stoljeća. Na Martin bregu nalazi se i nedavno obnovljena kapelica poklonac Ranjenom Isusu i staro gradsko dugoselsko groblje na kojemu je i nekoliko grobova Draškovića.